Karlalið Vals í handbolta vann góðan sigur á króatíska liðinu RK Porec í fyrstu umferð Evrópudeildarinnar í handknattleik í gærkvöld. Valur getur tryggt sæti í næstu umferð í seinni leik liðanna sem fer fram í dag.
Upphaflega áttu þessir leikir að fara fram um síðustu helgi en vegna kórónuveirusmita sem upp komu í herbúðum Vals í síðustu viku var leikjunum frestað og fer seinni leikur liðanna fram í dag. Leikurinn var nokkuð grófur en tveimur leikmönnum króatíska liðsins var vísað af velli í fyrri hálfleik. Valur var með yfirhöndina nær allan leikinn og vann að lokum fjögurra marka sigur, 22-18. Seinni leikur liðanna fer fram í dag og getur Valur þá tryggt sæti sitt í næstu umferð Evrópudeildarinnar.
ÍBV er á góðri leið með að tryggja sér sæti í efstu deild karla í fótbolta eftir að liðið vann Selfoss með fjórum mörkum gegn einu á Selfossi í gær. Leikurinn byrjaði ekki vel fyrir Eyjamenn þegar þeir lentu undir eftir mark Valdimars Jóhannssonar á 30. mínútu. Á lokamínútu fyrri hálfleiks jafnaði Telmo Castanheira leikinn fyrir ÍBV og þeir Guðjón Pétur Lýðsson, Breki Ómarsson og Gonzalo Zamorano skoruðu eitt mark hver.
ÍBV er í öðru sæti deildarinnar, fjórum stigum á undan Kórdrengjum og eiga auk þess leik til góða. Vinni ÍBV tvo af síðustu fjórum leikjum sínum er sætið í efstu deild gulltryggt.
Formúlu 1 ökuþórinn Kimi Raikkonen tekur ekki þátt í kappakstri helgarinnar eftir að hann greindist með COVID-19. Raikkonen, sem ekur fyrir Alfa Romeo, er við góða heilsu og fór strax í einangrun þegar grunur vaknaði að hann væri smitaður. Finnski ökuþórinn er 41 árs gamall og hefur þegar tilkynnt að núverandi tímabil sé hans síðasta í Formúlu 1.
Tenniskonan Naomi Osaka ætlar aftur að taka sér hlé frá íþróttinni eftir að hún datt út í þriðju umferð á Opna bandaríska meistaramótinu í Tennis í nótt. Osaka er ríkjandi meistari en hún náði sér aldrei á strik gegn hinni 18 ára gömlu Leylah Fernandez. Osaka tók hvorki þátt á Opna franska meistaramótinu né Wimbledon mótinu í tennis fyrr á þessu ári vegna andlegra erfiðleika og eftir tapið í nótt sagðist hún ekki vita hvenær hún myndi keppa næst þar sem hún ætlaði sér að taka sér langt hlé frá íþróttinni.
Karlaliðs Vals er í góðri stöðu eftir sigur gegn RK Porec (poretsj) í fyrri leik liðanna í Evrópudeildinni í handbolta. 